Paljud maapoodnikud kaaluvad nn. raamatuvõlgade sissenõudmiseks inkassofirmade poole pöördumist.    "Oleme seni ikka jõudumööda inimestele vastu tulnud ja üht-teist hädatarvilikku raamatu peale andnud, kui inimesel raha ikka pole," seletab  Viljandimaal väikepoodi pidav Evi Murdma. "Nüüd on aga nende euronõuete tõttu endal raha otsas ja hing kinni."    Võlgade sissenõudmisega tegeleva osaühingu Kop-Kop Kes Seal On juhatuse esimehe Elmar Veeringu sõnul ei näe ta raamatuvõlgade sissenõudmisel takistusi. "Maa-inimesed on enamasti ausad ja maksavad küsitud summad ikka ära kah," on ta optimistlik.    "Oleme kätte saanud isegi osa Elva Maapanga seifist tuulde lennanud rahast, kui seal tekkis koristaja hooletuse tõttu tuuletõmbus. Samuti  oleme raha leidnud mitmete katlamajade korstendest," annab ta ülevaate ettevõtte saavutustest raskemate juhtumite lahendamisel.